Tekstiilikuitua nokkosen varsista : nokkoskuidun irrotustekniikoita
Tutkielmani tavoitteena on etsiä tietoa tekniikoista, joiden avulla nokkoskuitu on irrotettavissa nokkoskasvista. Nokkosta hyödynnettiin satoja vuosia sitten tekstiilimateriaalina Euroopassa. Pellava, suuremman kuitupitoisuutensa vuoksi, ja puuvillan tulo markkinoille syrjäyttivät nokkoskuidun käytön ja tieto nokkoskuidun irrottamistekniikoista katosi. Tutkimusta nokkoskuidun hyödyntämiseksi tehtiin Saksassa 1800-luvulla. Pula tekstiilimateriaalista maailmansotien aikana lisäsi kiinnostusta nokkoskuituun Saksassa ja Englannissa. Nokkoskuidun kasvattamista ja irrottamistekniikoita tutkittiin mm. Suomessa 1900- ja 2000-luvun vaihteessa ja Italiassa 2000-luvun alkupuolella. Toteutin tutkielmani systemaattisena kirjallisuuskatsauksena. Aineiston rungon löysin Helkan hakuohjelmalla ja internetistä nokkoseen liittyviä hakusanoja käyttäen. Yhdessä tutkimuksessa kasvatettiin nokkosta 2006–2007 Toscanassa ja tutkittiin nokkosen laatua. Toisessa tutkimuksessa kasvatettiin Pratossa vuonna 2007 nokkosta ja tutkittiin irrotustekniikoiden vaikutusta kuituun. Nokkoskuidun ominaisuuksia tutkittiin Bodroksen ja Baleyn tutkimuksessa Ranskasta kerätyillä nokkosilla. Lisäksi löysin tutkimuksen, jossa verrattiin Himalajan jättinokkosen (Girardinia diversifolia L.) ja eurooppalaisen nokkosen (Urtica dioica L.) ominaisuuksia. Latviassa tehty tutkimus selvitti Latviassa kasvatetun nokkoskuidun laatua ja mahdollisuutta kuidun hyödyntämiseen tekstiilimateriaalina. Harwoodin ja Edomin artikkeli valotti nokkoskuidun tutkimuksen historiaa maailmansotien aikana. Hukkisen kirja sisälsi kuvauksia nokkoskuidun irrotustekniikoista. Tutkielmani tuloksiksi muodostui kirjallisuudesta löytämäni nokkoskuidun irrotustekniikat. Nokkoskuitu nähtiin ympäristöystävällisenä vaihtoehtona, vaikka irrotustekniikat voivat lisätä ympäristöhaittoja. Perusasioita kuidun irrottamisessa olivat vedessä tai kemikaaliliuoksessa liottaminen tai keittäminen ja kuivattaminen sekä muokatun nokkosen varren pintakerroksen irrottaminen mekaanisesti. Eri käsittelyvaiheiden järjestystä voitiin vaihtaa tai jättää jokin vaihe pois. Omia kokeiluja varten vedessä liotus ja kuivattaminen vaikuttavat käyttökelpoisimmilta tekniikoilta.
Nokkonen, nokkoskuidun irrotustekniikat, kuitu, kasvikuitu, runkokuitu
Networked Digital Library of Theses and Dissertations